钦定古今图书集成/理学汇编/文学典/第042卷 > 裴敬宪
## 钦定古今图书集成/理学汇编/文学典/第042卷 > 裴敬宪

按《魏书文苑传》：“敬宪，字孝虞，河东闻喜人也。益州刺
史宣第二子。少有志行，学博才清。抚训诸弟，专以读
诵为业。澹于荣利，风气俊远。郡征功曹不就，诸府辟
命，先进其弟，世人叹美之。司州牧、高阳王雍举秀才，
射策高第，除太学博士。性和雅，未尝失色于人。工隶
草，解音律，五言之作，独擅于时。名声甚重，后进共宗”
慕之。《中山》〈缺〉将之部，朝贤送于河梁，赋诗言别，皆以
敬宪为最。其文不能赡逸，而有清丽之美。少有气病，
年三十三卒，人物甚悼之。敬宪世有仁义于乡里，孝
昌中，蜀贼陈双炽所过残暴，至敬宪宅，辄相约束，不
得焚烧，为物所伏如此。永兴三年，赠中书侍郎，谥曰
“文。”